b"\n_START_ARTICLE_\nCasa al carrer Borriana, 7\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres de planta rectangular, amb la coberta de teula de dos vessants i distribu\xc3\xaft en planta baixa i dos pisos. Consta de dues crugies perpendiculars a la fa\xc3\xa7ana principal, orientada al carrer. Presenta dos portals d'acc\xc3\xa9s a l'interior rectangulars, amb els brancals bastits amb carreus de pedra desbastats i les llindes planes monol\xc3\xadtiques. La de ponent presenta la llinda gravada amb una inscripci\xc3\xb3 de dif\xc3\xadcil lectura i est\xc3\xa0 sostinguda amb perm\xc3\xb2dols. Al bell mig dels dos portals, en el l\xc3\xadmit entre la planta baixa i el primer pis, destaca el fragment central d'una llinda d'arc conopial que presenta un medall\xc3\xb3 decorat amb motius vegetals i les lletres \xe2\x80\x9cRO\xe2\x80\x9d inscrites al centre. El medall\xc3\xb3 est\xc3\xa0 emmarcat per dos peixos. Als pisos, les obertures tamb\xc3\xa9 s\xc3\xb3n rectangulars i presenten els emmarcaments arrebossats i pintats de color marr\xc3\xb3, tot i que en origen estan bastides amb carreus de pedra ben desbastats que queden amagats per aquest revestiment. A la primera planta hi ha dos balcons exempts amb les llosanes motllurades i baranes de barrots de ferro. Al mig dels dos balcons hi ha una finestra. Al segon pis hi ha dues finestres, una d'elles reformada per fer-la de mida m\xc3\xa9s petita. La fa\xc3\xa7ana est\xc3\xa0 coronada per un doble r\xc3\xa0fec de teula i maons, amb decoracions de dents de serra._NEWLINE_La construcci\xc3\xb3 est\xc3\xa0 arrebossada i pintada.\n_START_SECTION_\nHist\xc3\xb2ria\n_START_PARAGRAPH_\nConstrucci\xc3\xb3 enquadrada cronol\xc3\xb2gicament al segle XVIII. Encara que no es tenen not\xc3\xadcies hist\xc3\xb2riques directes d'aquest immoble, s'ha d'esmentar que a escaigs metres de l'edifici encara queden restes del que era la muralla que encerclava i fortificava la vila. En les restes dels murs, als quals s'afegiren cases de construcci\xc3\xb3 molt posterior, s'aprecien les m\xc3\xa8nsules que sostenien un matac\xc3\xa0, algunes espitlleres, petites i rectangulars, i a la part alta, restes de merlets."